-----------------------------------------------------------------------
  12. ฐานะทางการเงินและผลการดำเนินงาน

  -----------------------------------------------------------------------

12.1 งบการเงิน

1) สรุปรายงานการสอบบัญชี

จากรายงานผู้สอบบัญชี คือ นางวิไลรัตน์ โรจน์นครินทร์ ผู้สอบบัญชีรับอนุญาตเลขทะเบียน 3104
บริษัท สำนักงานสอบบัญชี ดี ไอ เอ จำกัด ซึ่งได้ตรวจสอบงบดุลรวมและงบดุลเฉพาะบริษัท ณ วันที่
31 ธันวาคม 2548 และ 2547 งบกำไรขาดทุนรวมและงบกำไรขาดทุนเฉพาะบริษัท
งบแสดงการเปลี่ยนแปลงในส่วนของผู้ถือหุ้นรวมและงบแสดงการเปลี่ยนแปลงในส่วนของผู้ถือหุ้นเฉพาะบริษัท
และงบกระแสเงินสดรวมและงบกระแสเงินสดเฉพาะบริษัท
สำหรับปีสิ้นสุดวันเดียวกันของแต่ละปีของบริษัท เอแคป แอ๊ดไวเซอรี่ จำกัด (มหาชน)
และบริษัทย่อย

นอกจากนี้ยังได้ตรวจสอบงบการเงินเฉพาะของบริษัท เอแคป แอ๊ดไวเซอรี่ จำกัด (มหาชน)
สำหรับรอบระยะเวลาบัญชีเดียวกัน และมีความเห็นว่าผลการดำเนินงานรวม
และผลการดำเนินงานเฉพาะบริษัท และกระแสเงินสดรวม และกระแสเงินสดเฉพาะบริษัท
สำหรับสิ้นสุดวันเดียวกันของแต่ละปีของบริษัท เอแคป แอ๊ดไวเซอรี่ จำกัด (มหาชน) และบริษัทย่อย
และของเฉพาะบริษัทฯ ถูกต้องตามที่ควรในสาระสำคัญตามหลักการบัญชีที่รับรองทั่วไป
โดยเสนอรายงานไว้อย่างไม่มีเงื่อนไข

2) ตารางสรุปงบการเงิน

บริษัท เอแคป แอ๊ดไวเซอรี่ จำกัด (มหาชน) และบริษัทย่อย

งบดุล (หน่วย : พันบาท)

[]

งบกำไร ขาดทุน (หน่วย : พันบาท)

[]

งบกระแสเงินสด (หน่วย : พันบาท)

[]

3) อัตราส่วนทางการเงินที่สำคัญ

[]

12.2 คำอธิบายและการวิเคราะห์ฐานะการเงินและผลการดำเนินงาน

-   ภาพรวมการดำเนินงานและการเปลี่ยนแปลงสำคัญในช่วงที่ผ่านมา

นับแต่ปี 2544-2545 ที่บริษัทฯเริ่มดำเนินธุรกิจอย่างจริงจัง
บริษัทฯมีรายได้หลักจากธุรกิจที่ปรึกษาทางการเงินในการปรับโครงสร้างหนี้
ซึ่งเป็นรายได้ค่าธรรมเนียมรายเดือนและค่าธรรมเนียมจากความสำเร็จของงาน
รายได้รวมของบริษัทฯจึงอาจมีการเพิ่มขึ้นหรือลดลง
เนื่องจากรายได้จำนวนที่มากจะเป็นรายได้ตามผลสำเร็จของงาน
ในขณะที่รายได้ค่าธรรมเนียมรายเดือน จะมีปริมาณที่พอเพียงสำหรับต้นทุนค่าใช้จ่าย
อย่างไรก็ตามรายได้ของบริษัทฯได้เติบโตมาเป็นลำดับ
ธุรกิจที่ปรึกษาทางการเงินในการปรับโครงสร้างหนี้อาจมีการเติบโตช้าลงหรือเพิ่มขึ้นตามวัฎจักรของธุรกิจ
แต่บริษัทฯมีจุดแข็งที่ทำให้สามารถหาลูกค้าได้ต่อเนื่อง และมีบริการอื่นครบวงจร
ที่สามารถช่วยให้การปรับโครงสร้างหนี้ของลูกค้าประสบความสำเร็จ

ในปี 2547 บริษัทฯได้ขยายธุรกิจเข้าสู่การบริการรับจ้างบริหารสินทรัพย์ด้อยคุณภาพ (NPL)
โดยเข้าทำสัญญากับ บบส. สุขุมวิท
ทำให้บริษัทฯจะเริ่มมีรายได้จากการบริการนี้เพิ่มเข้ามานับตั้งแต่ไตรมาสที่ 4 ของปี 2547
รายได้ในส่วนนี้จะมีจำนวนค่อนข้างสูงเนื่องจากบริษัทฯได้รับบริหาร NPL เป็นจำนวนถึงประมาณกว่า
30,000 ล้านบาท
โดยมีผลตอบแทนเป็นสัดส่วนจากจำนวนเงินที่บริษัทฯได้รับจากลูกหนี้และ/หรือจากการขายหลักประกัน
อย่างไรก็ตาม ณ ปัจจุบัน บริษัทฯให้บริการกับ บบส. สุขุมวิท เพียงรายเดียว โดยมีอายุสัญญาถึงปี
2550 และอาจต่อได้อีก 1 ปี รายได้จากบริการนี้จึงอาจมีจำนวนมากภายในช่วง 2-3 ปีข้างหน้า
การให้บริการนี้ ทำให้บริษัทฯต้องลงทุนเพิ่มเติม ทั้งในด้านสถานที่ อุปกรณ์คอมพิวเตอร์
โปรแกรมซอฟท์แวร์ และบุคลากรหลายฝ่าย บริษัทฯจึงมีค่าใช้จ่ายเพิ่มขึ้นจำนวนมาก
ซึ่งบริษัทฯสามารถนำระบบเหล่านี้บางส่วนไปใช้กับการให้บริการรับบริหาร NPL
ให้กับสถาบันการเงินหรือลูกค้ารายอื่นได้ในอนาคต หรืออาจขยายไปสู่ธุรกิจที่เกี่ยวเนื่องต่อไป
ถึงแม้ว่าบริษัทฯจะมีรายได้จากการบริหาร NPL เข้ามาเป็นรายได้หลักของบริษัทฯในอนาคต
บริษัทฯก็มีนโยบายที่จะให้ธุรกิจทั้งสองด้านเติบโตไปพร้อมๆกัน เพื่อความมั่นคงของบริษัทฯ

ในเดือนธันวาคม 2548 บริษัทฯเสนอขายหุ้นสามัญเพิ่มทุนของบริษัทฯต่อประชาชน
และเข้าจดทะเบียนในตลาดหลักทรัพย์ เอ็ม เอ ไอ ทำให้บริษัทฯได้รับเงินจากการเพิ่มทุน
ภายหลังหักค่าใช้จ่ายแล้วจำนวน 154.74 ล้านบาท

ผลการดำเนินงานที่ผ่านมาพอสรุปในแต่ละหัวข้อได้ดังนี้

-   รายได้และผลกำไร

รายได้

การรับรู้รายได้จากธุรกิจปรับโครงสร้างหนี้
ซึ่งมีค่าธรรมเนียมรายเดือนและค่าธรรมเนียมเมื่องานสำเร็จนั้น
บริษัทฯใช้นโยบายทางบัญชีแบบอนุรักษ์นิยม
โดยรับรู้รายได้ทั้งค่าธรรมเนียมรายเดือนและค่าธรรมเนียมเมื่องานสำเร็จ
เมื่อบริษัทฯได้ออกใบแจ้งหนี้ ตามกำหนดชำระตามสัญญาจ้าง
และจะหยุดรับรู้รายได้เมื่อลูกค้าไม่ชำระค่าธรรมเนียม 3 งวดติดต่อกัน
และมีการตั้งสำรองตามรายละเอียดที่ระบุในหัวข้อ สินทรัพย์

การรับรู้รายได้จากธุรกิจบริหารสินทรัพย์ด้อยคุณภาพ ซึ่งปัจจุบันมีลูกค้าคือ บบส. สุขุมวิท (SAM)
เพียงรายเดียวนั้น บริษัทฯได้รับค่าบริการจาก SAM 3 รูปแบบคือ
รายได้ค่าตอบแทนสำหรับค่าใช้จ่ายในการดำเนินงาน (Base Fee)
รายได้ค่าตอบแทนส่วนแบ่งร้อยละจากจำนวนเงินที่บริษัทฯได้รับจากลูกหนี้และ/หรือจากการขายหลักประกัน
(Cash Collection Fee) และรายได้สำหรับค่าใช้จ่ายบุคคลที่ 3 (Third Party Servicing
Expense)

ในส่วนของ Base Fee นั้นบริษัทฯสามารถเรียกเก็บจาก SAM
ได้ตามค่าใช้จ่ายที่เกิดขึ้นจริงเกือบทั้งหมด โดยสามารถเรียกเก็บได้เป็นรายเดือน
บริษัทฯจะตั้งเป็นรายได้ค้างรับทุกสิ้นเดือนและเมื่อออกใบเรียกเก็บเงินจึงทำการกลับรายการ
ในส่วนของ Cash Collection Fee กำหนดชำระเป็นรายไตรมาส
บริษัทฯจะตั้งเป็นรายได้ค้างรับ ณ สิ้นไตรมาส
และเมื่อบริษัทฯมีการออกใบเรียกเก็บเงินจึงทำการกลับรายการ เช่นเดียวกัน

สำหรับค่าใช้จ่ายบุคคลที่ 3 (Third Party Servicing Expense) นั้น แบ่งออกเป็น 2 ส่วน
คือ ค่าใช้จ่ายเกี่ยวกับหน่วยงานราชการ เช่น กรมบังคับคดี ศาล และค่าเบี้ยประกันภัย
ค่าใช้จ่ายส่วนนี้จะบันทึกเป็นเงินทดรองจ่าย ส่วนค่าใช้จ่ายในการจ้างทนาย ผู้สอบบัญชีอิสระ
(ดีลอยท์) ค่าประเมินทรัพย์สิน จะบันทึกเป็นรายได้ บริษัทฯสามารถเรียกเก็บเงินจาก SAM
เป็นรายเดือนได้ตามค่าใช้จ่ายที่เกิดขึ้นจริง โดยนำใบเสร็จรับเงินมาเบิกกับ SAM
บริษัทฯจะตั้งเป็นรายได้ค้างรับทุกสิ้นเดือน และเมื่อมีการออกใบเรียกเก็บเงินจึงทำการกลับรายการ

นับแต่เริ่มดำเนินธุรกิจอย่างจริงจังในปี 2544 ถือได้ว่าบริษัทฯมีการเติบโตของรายได้ค่อนข้างสูง
โดยในปี 2546 บริษัทฯและบริษัทย่อย มีรายได้จากการให้บริการ 72.17 ล้านบาท เพิ่มขึ้นจากปี
2545 ซึ่งมีรายได้จากการให้บริการ 48.76 ล้านบาท คิดเป็นอัตราเติบโตร้อยละ 48
ซึ่งเป็นผลมาจากการเพิ่มขึ้นของจำนวนลูกค้าจากปีก่อนหน้า
โดยเฉพาะลูกค้าในกลุ่มการปรับโครงสร้างหนี้ที่ประสบความสำเร็จในการปรับโครงสร้างหนี้
ทำให้บริษัทได้รับค่าธรรมเนียมเมื่องานแล้วเสร็จจำนวนมากในปี 2546

สำหรับในปี 2547 บริษัทฯเริ่มมีรายได้จากการบริหารสินทรัพย์ด้อยคุณภาพเข้ามาในไตรมาส 4
โดยบริษัทฯและบริษัทย่อย มีรายได้จากการให้บริการรวม 116.37 ล้านบาท
แบ่งเป็นรายได้จากธุรกิจเดิม 60.12 ล้านบาท และรายได้จากธุรกิจการบริหาร NPL จำนวน
56.24 ล้านบาท รายได้จากธุรกิจเดิมลดลงจากปี 2546 ประมาณร้อยละ 17 เนื่องในปี 2547
บริษัทฯได้ใช้บุคลากรมาเตรียมงานเพื่อเข้าประมูลและจัดตั้งระบบงานสำหรับโครงการบริหารสินทรัพย์ด้อยคุณภาพ
จึงทำให้ทำการตลาดในธุรกิจเดิมน้อยลง

สำหรับสิ้นสุด ปี 2548 บริษัทฯ และบริษัทย่อยมีรายได้จากการให้บริการรวม 295.17 ล้านบาท
โดยแบ่งเป็นรายได้จากที่ปรึกษาทางการเงิน 45.71 ล้านบาท และรายได้จากธุรกิจในการบริหาร
NPL จำนวน 249,46 ล้านบาท
ซึ่งรายได้จากที่ปรึกษาทางการเงินและวาณิชธนกิจส่วนใหญ่เป็นรายได้ที่เรียกเก็บจากลูกค้าเมื่องานสำเร็จ
(Success Fee) ในขณะที่รายได้จากธุรกิจบริหาร NPL บริษัทฯได้มีการรับรู้จากรายได้ที่เป็น
Base Fee จำนวน 151.88 ล้านบาท รายได้จาก Cash Collection Fee จำนวน 76.50
ล้านบาท และรายได้จาก Third Party Expense จำนวน 21.08 ล้านบาท

ค่าใช้จ่าย

ในสายธุรกิจที่ปรึกษาทางการเงินและวาณิชธนกิจ
บริการของบริษัทฯและบริษัทย่อยคือการให้บริการที่ปรึกษา
ทำให้ค่าใช้จ่ายหลักของบริษัทฯและบริษัทย่อย
เป็นค่าใช้จ่ายเกี่ยวกับพนักงานและเงินเดือนเกือบทั้งหมด
ซึ่งเมื่อต้นทุนขาย/บริการของบริษัทฯและบริษัทย่อยเป็นค่าใช้จ่ายเกี่ยวกับพนักงานทั้งหมด
ในทางนโยบายบัญชีของบริษัทฯและบริษัทย่อย
จึงกำหนดให้มีการแบ่งส่วนของค่าใช้จ่ายเกี่ยวกับพนักงานบางส่วนไปเป็นค่าใช้จ่ายในการขายและบริหารตามตำแหน่งหน้าที่
ทั้งนี้ส่วนหนึ่งเนื่องมาจากการทำงานของผู้บริหารมีทั้งงานของลูกค้าและงานบริหารบริษัทฯและบริษัทย่อย
บริษัทฯจึงมีนโยบายทางบัญชีให้งานในส่วนสนับสนุน (Back Office)
ซึ่งถือตำแหน่งระดับผู้จัดการลงมา บันทึกเงินเดือนเป็นค่าใช้จ่ายในการขายและบริหารทั้งหมด
สำหรับงานในส่วนที่เกี่ยวข้องกับการบริหาร จะบันทึกร้อยละ 80 ของเงินเดือนเป็นต้นทุน
และส่วนที่เหลือบันทึกเป็นค่าใช้จ่ายในการขายและบริหาร

สำหรับบุคลากรในส่วนธุรกิจบริหารสินทรัพย์ด้อยคุณภาพนั้น
บริษัทฯบันทึกค่าใช้จ่ายของพนักงานทั้งหมดเป็นต้นทุน

ในปี 2547 บริษัทฯมีต้นทุนบริการรวม 67.84 ล้านบาท คิดเป็นประมาณร้อยละ 58
ของรายได้จากการบริการทั้งหมด
โดยแบ่งเป็นต้นทุนบริการของธุรกิจที่ปรึกษาทางการเงินและวาณิชธนกิจจำนวน 17.6 ล้านบาท
และของธุรกิจบริหารสินทรัพย์ด้อยคุณภาพจำนวน 50.24 ล้านบาท
ต้นทุนบริการของธุรกิจที่ปรึกษาทางการเงินและวาณิชธนกิจลดลงจากปี 2546 ซึ่งมีจำนวน 19.82
ล้านบาท ประมาณร้อยละ 10
เนื่องจากมีกรรมการและพนักงานในระดับผู้อำนวยการฝ่ายและรองผู้อำนวยการฝ่ายลาออกรวมทั้งหมด
3 คน ในส่วนต้นทุนของธุรกิจบริหารสินทรัพย์ด้อยคุณภาพจำนวน 50 ล้านบาทนั้น
ประกอบด้วยต้นทุนหลัก ได้แก่ ค่าใช้จ่ายเกี่ยวกับพนักงาน จำนวน 32 ล้านบาท และค่าเช่าต่างๆ
จำนวน 7 ล้านบาท คิดเป็นประมาณร้อยละ 64 และ 14 ของต้นทุนการบริหารสินทรัพย์ด้อยคุณภาพ
ตามลำดับ

สำหรับสิ้นสุด ปี 2548 บริษัทฯมีต้นทุนบริการรวม 194.17 ล้านบาท คิดเป็นประมาณร้อยละ 66
ของรายได้จากการบริการทั้งหมด
โดยแบ่งเป็นต้นทุนบริการของธุรกิจที่ปรึกษาทางการเงินและวาณิชธนกิจจำนวน 14.73 ล้านบาท
คิดเป็นประมาณร้อยละ 8 ของต้นทุนบริการรวมทั้งหมด
ในส่วนของต้นทุนบริการของธุรกิจบริหารสินทรัพย์ด้อยคุณภาพจำนวน 179.44 ล้านบาท
คิดเป็นประมาณร้อยละ 92 ของต้นทุนบริการรวมทั้งหมด โดยต้นทุนบริการรวมใน ปี 2548
สูงกว่าในปี 2547 เนื่องมาจากว่าในปี 2547 บริษัทฯ
รับรู้ต้นทุนในส่วนของธุรกิจบริหารสินทรัพย์ด้อยคุณภาพเพียง 3 เดือน ในขณะที่ปี 2548
บริษัทฯรับรู้ต้นทุนบริการรวมทั้งปี ประกอบกับได้มีการปรับเงินเดือนพนักงานเพิ่มขึ้น
และมีการรับพนักงานระดับระดับผู้บริหารเพิ่มขึ้น โดยสิ้นสุดปี 2548 บริษัทมีพนักงานรวม 229 คน

สำหรับค่าใช้จ่ายในการขายและบริหารปี 2547 มีจำนวนรวม 30.80 ล้านบาท คิดเป็นร้อยละ 27
ของรายได้จากการให้บริการ โดยเป็นค่าใช้จ่ายเกี่ยวกับพนักงาน ทั้งสิ้น 10 ล้านบาท
คิดเป็นร้อยละ 33 ของค่าใช้จ่ายในการขายและบริหารทั้งหมด

สำหรับสิ้นสุด ปี 2548 บริษัทฯมีค่าใช้จ่ายในการขายและบริหารจำนวนรวม 23.88 ล้านบาท
คิดเป็นร้อยละ 8 ของรายได้จากการให้บริการรวมทั้งหมด
โดยเป็นค่าใช้จ่ายในการขายและบริหารของธุรกิจที่ปรึกษาทางการเงินและวาณิชธนกิจทั้งหมดจำนวน
23.88 ล้านบาท ค่าใช้จ่ายในการขายและบริหารรวม
ซึ่งส่วนใหญ่เป็นเงินเดือนของพนักงานในส่วนของธุรกิจที่ปรึกษาทางการเงินและวาณิชธนกิจ
ส่วนค่าใช้จ่ายในการขายและบริการของธุรกิจบริการสินทรัพย์ด้อยคุณภาพไม่มี
เนื่องจากค่าใช้จ่ายส่วนใหญ่ของธุรกิจบริหารสินทรัพย์ด้อยคุณภาพจะบันทึกเป็นต้นทุน

ในการประชุมสามัญผู้ถือหุ้นประจำปี 2548 ได้มีการอนุมัติค่าสอบบัญชีประจำปี พ.ศ. 2548
ให้กับสำนักงานสอบบัญชี ดีไอเอ ซึ่งเป็นผู้สอบบัญชีของบริษัทฯ ประจำปี 2548 เป็นจำนวนเงิน
810,000 บาท เพิ่มขึ้นจากปี พ.ศ. 2547 ที่มีค่าสอบบัญชีของบริษัทฯจำนวนเงิน 650,000 บาท

กำไร

ในช่วงปี 2545-2548 บริษัทฯมีผลกำไร ดังนี้

  ----------- -------- -------- -------- -------- -------- -------- -------- --------
              2545              2546              2547              2548     

              ล้านบาท   %        ล้านบาท   %        ล้านบาท   %        ล้านบาท   %

  กำไรขั้นต้น    26.73    54.81%   52.35    72.54%   48.53    41.70%   101.00   34.22%

  EBITDA      14.69    30.12%   28.48    39.47%   27.35    23.51%   93.85    31.80%

  กำไรสุทธิ     7.37     14.61%   15.46    20.72%   10.55    9.00%    53.79    18.22%
  ----------- -------- -------- -------- -------- -------- -------- -------- --------

ในปี 2547 บริษัทฯและบริษัทย่อย มีกำไรขั้นต้น 48.53 ล้านบาท คิดเป็นอัตรากำไรขั้นต้น (Gross
Profit Margin) ร้อยละ 42 ของรายได้จากการให้บริการ มีกำไรสุทธิทั้งสิ้น 10.55 ล้านบาท
คิดเป็นอัตรากำไรสุทธิ (Net Profit Margin) ร้อยละ 9 ของรายได้รวม
และมีกำไรก่อนหักดอกเบี้ย ภาษีเงินได้และค่าเสื่อมราคา (EBITDA) ประมาณ 27.35 ล้านบาท
คิดเป็นประมาณร้อยละ 24 ของรายได้จากการให้บริการ กำไรสุทธิลดลงจากปีก่อน
เนื่องจากมีค่าใช้จ่ายต้นทุนของโครงการบริหารสินทรัพย์ด้อยคุณภาพเพิ่มเข้ามาจำนวนมากโดยยังไม่สามารถรับรู้รายได้จากโครงการได้เต็มที่
ในขณะที่อัตรากำไร (Margin)
ลดลงเนื่องจากรายจ่ายของบริษัทฯเพิ่มขึ้นจากการบริหารสินทรัพย์ด้อยคุณภาพของ SAM
โดยรายได้ส่วนหนึ่ง (Base Fee) มีจำนวนตามค่าใช้จ่ายของโครงการที่เกิดขึ้นจริง
ดังนั้นกำไรของโครงการนี้ จึงขึ้นอยู่กับรายได้ในส่วน Cash Collection Fee
ซึ่งยังไม่เกิดขึ้นเต็มที่เนื่องจากบริษัทฯเพิ่งเริ่มดำเนินโครงการ

สำหรับสิ้นสุด ปี 2548 บริษัทฯและบริษัทย่อย มีกำไรขั้นต้น 101.00 ล้านบาท
คิดเป็นอัตรากำไรขั้นต้น (Gross Profit Margin) ร้อยละ 34.22
ของรายได้จากการให้บริการ มีกำไรสุทธิทั้งสิ้น 53.79 ล้านบาท คิดเป็นอัตรากำไรสุทธิ (Net
Profit Margin) ร้อยละ 18.22 ของรายได้จากการให้บริการ และมีกำไรก่อนหักดอกเบี้ย
ภาษีเงินได้และค่าเสื่อมราคา (EBITDA) ประมาณ 93.85 ล้านบาท คิดเป็นประมาณร้อยละ
31.80 ของรายได้จากการให้บริการ

-   สินทรัพย์ หนี้สิน และส่วนของผู้ถือหุ้น

สินทรัพย์

เนื่องจากลักษณะธุรกิจของบริษัทฯและบริษัทย่อยเป็นการให้บริการที่ปรึกษา ดังนั้น
ทรัพย์สินถาวรในการดำเนินงานส่วนใหญ่จะเป็นในรูปเครื่องใช้ อุปกรณ์สำนักงาน
โปรแกรมซอฟท์แวร์ และรถยนต์เท่านั้น โดยพื้นที่สำนักงานจะเป็นการเช่า
ทำให้มีสินทรัพย์ถาวรอยู่จำนวนไม่มากนัก โดยมีมูลค่าสุทธิ ณ สิ้นปี 2548 เป็นจำนวน 53.86
ล้านบาท สินทรัพย์ไม่หมุนเวียนอื่นที่มีนัยสำคัญต่อธุรกิจของบริษัทฯและบริษัทย่อย ได้แก่
เงินลงทุนระยะยาวอื่น

เมื่อต้นปี 2547 บริษัทฯได้ลงทุนในตั๋วสัญญาใช้เงินของธนาคารดอยช์ท แบงค์
โดยผ่านกองทุนส่วนบุคคลภายใต้การบริหารของบริษัทจัดการกองทุนรวมแห่งหนึ่ง เป็นจำนวน 30
ล้านบาท ซึ่งตั๋วสัญญาใช้เงินนี้ มีอายุ 5 ปีครบกำหนด 26 มีนาคม 2552
เป็นตั๋วประเภทคุ้มครองเงินต้น
โดยมีเงื่อนไขการไถ่ถอนก่อนกำหนดเมื่อผลตอบแทนในขณะใดขณะหนึ่งเท่ากับ 128%
ซึ่งบริษัทฯจะได้รับเงินค่าไถ่ถอนเท่ากับมูลค่าหน้าตั๋วบวก 28% หรือ
เมื่อมีเหตุผิดนัดผิดสัญญาจากการที่ผู้ออกตกเป็นบุคคลล้มละลาย / ไม่สามารถชำระคืนเงินค่าไถ่ถอน
/ ไม่ปฏิบัติตามสัญญา / หรือหยุดการชำระเงินเป็นการทั่วไป หรือในกรณีที่
การทำธุรกรรมตั๋วสัญญาใช้เงินนี้ เป็นการกระทำที่ไม่ถูกต้องตามกฎหมายต่างๆ
ผู้ออกมีสิทธิเรียกให้ไถ่ถอนก่อนกำหนดได้ ในสองกรณีหลังนี้
บริษัทฯจะได้รับเงินคืนตามมูลค่าตลาดของตั๋วในขณะนั้น ซึ่งอาจต่ำกว่ามูลค่าหน้าตั๋วได้
อย่างไรก็ตามธนาคารผู้ออกตั๋วได้ปฏิบัติกฎเกณฑ์ต่างๆอย่างถูกต้องและธนาคารผู้ออกตั๋วมีความน่าเชื่อถือและมั่นคงระดับสูง
โดยได้รับการจัดอันดับความน่าเชื่อถือที่ระดับ AA- จากการจัดอันดับ Standard & Poors
เมื่อต้นปี 2547 ดังนั้นความเสี่ยงของการไถ่ถอนก่อนกำหนดจากสองกรณีหลังจึงต่ำ
ทั้งนี้ผลตอบแทนของตั๋วดังกล่าวจะอ้างอิงกับ
ดัชนีซึ่งผู้ออกตั๋วและหน่วยงานของผู้ออกตั๋วเป็นผู้บริหารจัดการ
โดยเป็นการแสวงหาผลตอบแทนจากสัญญาซื้อขายอัตราแลกเปลี่ยนสกุลเงินล่วงหน้า
และต่อมาบริษัทฯได้เปิดวงเงินกู้จำนวน 30 ล้านบาทจากธนาคารดอยช์ท แบงค์
โดยนำตั๋วสัญญาใช้เงินนี้ไปเป็นประกัน แต่อย่างไรก็ตาม ณ วันที่ 31 ธันวาคม 2548
เงินเบิกเกินบัญชีธนาคารและเงินกู้ยืมจากสถาบันการเงิน บริษัทฯได้จ่ายชำระคือทั้งจำนวน
พร้อมทั้งปิดวงเงินเบิกเกินบัญชีธนาคารดังกล่าวแล้ว

สำหรับสินทรัพย์หมุนเวียนบริษัทฯและบริษัทย่อย ณ สิ้นปี 2548 มีเงินสดและเงินฝากธนาคารจำนวน
160.45 ล้านบาท เพิ่มขึ้นจากสิ้นปี 2547 จำนวน 108.76 ล้านบาท
เนื่องจากได้รับเงินจากการเสนอขายหุ้นสามัญเพิ่มทุนของบริษัทฯเมื่อปลายปี 2548

ณ สิ้นปี 2548 บริษัทฯมีลูกหนี้การค้าสุทธิทั้งสิ้น 120.80 ล้านบาท เพิ่มขึ้นจากสิ้นปี 2547 จำนวน
60.86 ล้านบาท เนื่องจากบริษัทฯมีลูกหนี้โครงการบริหารสินทรัพย์ด้อยคุณภาพเพิ่มขึ้น
สำหรับลูกหนี้การค้าจากธุรกิจปรับโครงสร้างหนี้นั้น
ตามปกติบางครั้งลูกค้าจะชำระค่าธรรมเนียมล่าช้า ซึ่งตั้งแต่ ปี 2548
บริษัทฯมีนโยบายทางบัญชีที่จะตั้งสำรอง ลูกหนี้ที่ค้างชำระเกินกำหนด 3 เดือน ทั้งจำนวน ซึ่ง ณ
สิ้นปี 2548 บริษัทฯมีลูกค้าที่ค้างชำระ โดยมีอายุและการตั้งสำรอง แยกตามสายธุรกิจ
เปรียบเทียบกับปี 2547 สรุปได้ดังนี้

[]

บริษัทฯมีลูกหนี้การค้าที่ค้างชำระเกินกว่า 3 เดือน ถึง 6 เดือน ใน สิ้นปี 2548 ลดลงมากถึง
3.27 ล้านบาท เมื่อเทียบกับสิ้นปี 2547 ที่มีจำนวน 3.38 ล้านบาท
เช่นเดียวกับลูกหนี้การค้าที่ค้างชำระเกินกว่า 12 เดือนที่มีสัดส่วนลดลง 0.64 ล้านบาท
เมื่อเทียบกับสิ้นปี 47 ในขณะที่ลูกหนี้การค้าที่ค้างชำระมากกว่า 6 เดือน ถึง 12 เดือน ในสิ้นปี
2548 มีจำนวน 2.80 ล้านบาท เพิ่มขึ้นเกือบเท่าตัวเมื่อเทียบกับสิ้นปี 47 ที่มีจำนวน 1.38
ล้านบาท ซึ่งลูกค้าเหล่านี้ บริษัทฯได้หยุดรับรู้รายได้และตั้งสำรองเต็มจำนวนแล้ว
ซึ่งบริษัทฯจะได้ดำเนินการติดตามทวงถามต่อไป สำหรับลูกหนี้การค้าณ สิ้นปี 2548
ที่ยังไม่ถึงกำหนดชำระจนถึง 3 เดือน ในส่วนธุรกิจที่ปรึกษาทางการเงิน จำนวน 33.53
ล้านบาทนั้น ซึ่งเพิ่มขึ้นเมื่อเทียบกับสิ้นปี 2547 ที่มีจำนวน 12.86 ล้านบาท
โดยส่วนใหญ่เป็นค่าธรรมเนียมที่จะได้รับเมื่องานสำเร็จ
นอกจากนี้ยังมีลูกหนี้การค้าจากธุรกิจบริหารสินทรัพย์ อีกจำนวน 2.73 ล้านบาท
ในส่วนรายได้ค้างรับบริษัทฯมีรายได้ค้างรับจากธุรกิจที่ปรึกษาทางการเงินที่ให้บริการกับลูกค้ารายหนึ่งโดยบริษัทย่อยของบริษัทฯ
ที่เป็นค่าธรรมเนียมเมื่องานสำเร็จ จำนวน 4.95 ล้านบาท
และคาดว่าลูกค้าจะทยอยจ่ายชำระให้แล้วเสร็จภายในไตรมาส 2/2549
นอกจากนี้บริษัทฯมีรายได้ค้างรับจากธุรกิจบริหารสินทรัพย์จำนวน 78.76 ล้านบาท
สืบเนื่องมาจากการที่บริษัทฯไม่สามารถออกใบแจ้งหนี้ได้ทันรอบการเรียกเก็บเงิน

โดยตั้งแต่ต้นปี 2548 บริษัทฯมีการตั้งสำรองลูกหนี้ 100% เต็ม
หากลูกค้าของบริษัทฯหยุดชำระค่าบริการให้กับบริษัทฯเกินกว่า 3 เดือน ทั้งนี้
บริษัทฯได้มีการตั้งสำรองลูกหนี้การค้าของบริษัทฯจำนวนรวม 10.75 ล้านบาท
เทียบกับรายได้จากธุรกิจที่ปรึกษาทางการเงินและวาณิชธนกิจ ในช่วงปี 2544- 2548
ซึ่งมีจำนวนรวมประมาณ 276 ล้านบาท จำนวนลูกหนี้การค้าที่ตั้งสำรอง จะคิดเป็นประมาณ 3.89%
ของรายได้ดังกล่าว

ในปี 2547 บริษัทฯมีเงินทดรองจ่ายแก่กรรมการ จำนวน 61,812 บาท
เพื่อการดำเนินการสำหรับโครงการบริหารสินทรัพย์ด้อยคุณภาพ และบริษัทฯย่อยคือ AIP
ได้กู้ยืมเงินจากกรรมการจำนวน 1.2 ล้านบาท เพื่อเสริมสภาพคล่อง ซึ่ง ณ
ปัจจุบันได้มีการชำระคืนเรียบร้อยแล้วทั้งสองรายการ นอกจากนี้ บริษัทฯมีค่าใช้จ่ายจ่ายล่วงหน้า
ซึ่งได้แก่ค่าที่ปรึกษาด้านกฎหมายของโครงการบริหารสินทรัพย์ด้อยคุณภาพ
ที่บริษัทฯได้ทำสัญญาว่าจ้างเพื่อให้เป็นที่ปรึกษาและจัดเตรียมแผนงานด้านการดำเนินงานทางกฎหมาย
ตลอดจนตรวจรับมอบแฟ้มลูกหนี้ และตรวจสอบเอกสารทั้งหลาย โดยให้บริการ 3 ปี
และตัดบัญชีเป็นค่าใช้จ่ายตามวิธีเส้นตรงตามระยะเวลาบริการ และค่าเช่าสำนักงานจ่ายล่วงหน้า
และอื่นๆรวมเป็นจำนวน 18.54
ล้านบาทซึ่งบริษัทฯได้บันทึกเป็นรายการภายใต้สินทรัพย์หมุนเวียนทั้งนี้บริษัทฯและบริษัทย่อย
มีสินทรัพย์รวม ณ สิ้นปี 2548 ทั้งสิ้น 395.86 ล้านบาท

หนี้สิน

บริษัทฯและบริษัทย่อยจัดว่า เป็นบริษัทที่มีหนี้สินน้อย ในปี 2546 บริษัทฯและบริษัทย่อย
มีอัตราส่วนหนี้สินต่อทุน เพียง 0.07 เท่า หลังจากการเข้าสู่โครงการบริหาร NPL
บริษัทฯต้องลงทุนในค่าใช้จ่ายต่างๆมากขึ้น รวมทั้งต้องใช้เงินหมุนเวียนมากขึ้น จึงมีการกู้ยืมเพิ่มขึ้น
โดย ณ สิ้นปี 2547 บริษัทฯมีหนี้สินระยะยาวเพิ่มขึ้นจากที่ไม่มีภาระหนี้ส่วนนี้ในปี 2546
เป็นหนี้เงินกู้ยืมจากธนาคารแห่งหนึ่งจำนวน 10 ล้านบาท โดยคิดอัตราดอกเบี้ย 4.25 ต่อปี
ครบกำหนดชำระปี 2549 ณ สินปี 2548 บริษัทฯมีหนี้สินตามสัญญาเช่าซื้อได้แก่ ค่าเช่าซื้อรถยนต์
และ เครื่องใช้สำนักงานบางส่วนประมาณ 19.90 ล้านบาท
โดยเป็นส่วนของหนี้สินตามสัญญาเช่าซื้อที่ถึงกำหนดชำระภายใน 1 ปี เป็นจำนวน 10.86 ล้านบาท
และดอกเบี้ยเช่าซื้อรอตัดจ่าย 1.10 ล้านบาท

สำหรับหนี้สินหมุนเวียนในปี 2547
บริษัทฯได้กู้เงินเพิ่มเพื่อเสริมสภาพคล่องและเตรียมพร้อมเพื่อประมูลงานบริหารหนี้ จำนวน 30
ล้านบาท และได้มีการชำระคืนหมดแล้วณ สิ้นปี 2548

ในส่วนเจ้าหนี้ค่าสินทรัพย์ ณ สิ้นปี 2548 จำนวน 2.00 ล้านบาท ได้แก่ค่าซอร์ฟแวร์คอมพิวเตอร์
และอุปกรณ์อื่นๆ สำหรับโครงการบริหารสินทรัพย์ด้อยคุณภาพ

ในปี 2547 บริษัทย่อย AIP มีเงินกู้ยืมจากกรรมการ จำนวน 1.2 ล้านบาทเพื่อสภาพคล่อง และ
บริษัทย่อย AIP มีเงินให้กู้ยืมแก่บริษัทฯจำนวน 1.8 ล้านบาท
ซึ่งได้มีการชำระคืนหมดแล้วเมื่อเดือนมกราคม 2548 รายละเอียดตามหัวข้อ รายการระหว่างกัน
หน้า 61

ณ สิ้นปี 2548 บริษัทฯและบริษัทย่อย มีหนี้สินรวม 46.69 ล้านบาท คิดเป็นอัตราส่วนหนี้สินต่อทุน
ประมาณ 0.13 เท่า และมีอัตราส่วนสินทรัพย์หมุนเวียนต่อหนี้สินหมุนเวียน 7.88 เท่า

ส่วนของผู้ถือหุ้น

บริษัทฯได้มีการเพิ่มทุนชำระแล้วเมื่อปลายปี 2546 จาก 20 ล้านบาทเป็น 77 ล้านบาท
โดยบริษัทฯได้รับเงินจากการเพิ่มทุนดังกล่าวเป็นจำนวนทั้งสิ้น 123 ล้านบาท อย่างไรก็ตามในปี
2547 บริษัทฯ ทำการจ่ายเงินปันผลสำหรับผลการดำเนินงานในปี 2546
และเงินปันผลระหว่างกาลของปี 2547 ในอัตราหุ้นละ 0.30 และ 0.08 บาทตามลำดับ
คิดเป็นเงินจำนวน 29.26 ล้านบาท ทำให้ส่วนของผู้ถือหุ้นลดลงจากปี 2546 ในขณะที่ปี 2548
บริษัทฯได้ออกหุ้นสามัญเพิ่มทุนเสนอขายต่อประชาชน ทำให้บริษัทฯมีทุนชำระแล้วจาก 77 ล้านบาท
เป็น 100 ล้านบาท
และได้รับเงินภายหลังการเสนอขายหุ้นสามัญเพิ่มทุนของบริษัทฯหลังหักค่าใช้จ่ายแล้วจำนวน 154.74
ล้านบาท ทำให้สิ้นปี 2548 บริษัทฯและบริษัทย่อยมีส่วนของผู้ถือหุ้น 349.18 ล้านบาท

-   สภาพคล่อง

จากการเริ่มดำเนินการโครงการบริหารสินทรัพย์ด้อยคุณภาพ
บริษัทฯต้องใช้เงินลงทุนและค่าใช้จ่ายเพิ่มมากขึ้น
ในขณะที่รายได้จากโครงการจะเข้ามาทีหลังตามขั้นตอนการเบิกจ่ายจาก SAM ทำให้ช่วงสิ้นปี 2547
สภาพคล่องของบริษัทฯลดลง โดยเฉพาะเมื่อเทียบกับปี 2546
บริษัทฯมีอัตราส่วนสินทรัพย์หมุนเวียนต่อหนี้สินหมุนเวียน 16.83 เท่า ส่วนหนึ่งมาจากการเพิ่มทุน
อย่างไรก็ตามหลังจากที่บริษัทฯมีการเสนอขายหุ้นสามัญเพิ่มทุนในปลายเดือนธันวาคม 2548
ทำให้บริษัทฯ มีสภาพคล่องดีขึ้นจากปี 2547 โดยสิ้นปี 2548 มีอัตราส่วนเท่ากับ 7.88 เท่า
ทั้งนี้กระแสเงินสดจากการดำเนินงานในปี 2547
ลดลงเนื่องจากค่าใช้จ่ายและการตั้งลูกหนี้การค้าจากรายได้โครงการบริหารสินทรัพย์ เป็นหลัก
อย่างไรก็ตามกระแสเงินสดของบริษัทฯจะเริ่มดีขึ้นจากสิ้นปี 2547
ที่มีกระแสเงินสดสุทธิจากการดำเนินงานใช้ไป 40.29 ล้านบาท
และกระแสเงินสดสุทธิจากการลงทุนใช้ไป จำนวน 55.81 ล้านบาท
เนื่องจากจะสามารถรับชำระค่าตอบแทนจากโครงการบริหารสินทรัพย์ด้อยคุณภาพได้มากขึ้น
โดยสิ้นสุดสิ้นสุดปี 2548 บริษัทฯมีกระแสเงินสดสุทธิได้มาจากการดำเนินงานจำนวน 25.03
ล้านบาท และกระแสเงินสดสุทธิจากการลงทุนใช้ไป 10.01 ล้านบาท

-   ปัจจัยหลักที่อาจมีผลต่อการดำเนินงานหรือฐานะการเงินในอนาคต

ปัจจัยหลักที่จะมีผลต่อการดำเนินงานหรือฐานะการเงินในอนาคตของบริษัทฯในอนาคตคือ
รายได้จากการให้บริการบริหารสินทรัพย์ด้อยคุณภาพให้แก่ บริษัทบริหารสินทรัพย์สุขุมวิท จำกัด
ซึ่งบริษัทฯคาดว่าจะเป็นแหล่งรายได้สำคัญ อันจะทำให้รายได้ของบริษัทฯเติบโตในอัตราที่สูง ในช่วง
2-3 ปีข้างหน้า
นอกจากนี้บริษัทฯอยู่ระหว่างการเตรียมการเพื่อประมูลงานด้านบริหารหนี้เพิ่มเติมในปี 2549
จากองค์กรทั้งของภาครัฐและเอกชน
รวมทั้งกำลังศึกษาธุรกิจที่เกี่ยวเนื่องซึ่งอาศัยระบบการติดตามหนี้และชำระเงินที่บริษัทฯได้ลงทุนและพัฒนาเพิ่มเติม
มาสร้างให้เกิดรายได้ต่อเนื่อง หากบริษัทฯสามารถได้งานบริหารหนี้เพิ่มเติม
ก็จะทำให้มีรายได้มากขึ้น แต่ทั้งนี้ขึ้นอยู่กับจำนวนหนี้ที่ได้รับให้บริหารและอัตราค่าบริการ
ซึ่งอาจมีการแข่งขันมากขึ้น

ภายหลังจากการเพิ่มทุนของบริษัทฯในปลายปี 2548 แล้ว จะทำให้อัตรากำไรสุทธิต่อหุ้น (EPS)
ของบริษัทฯและอัตราผลตอบแทนส่วนของผู้ถือหุ้น (ROE)
เมื่อคำนวณโดยจำนวนหุ้นทั้งหมดหลังการเพิ่มทุน (Fully Diluted) สำหรับผลประกอบการ ณ
สิ้นปี 2548 มีอัตรา EPS เท่ากับ 0.54 บาทต่อหุ้น และอัตรา ROE เท่ากับ 27.50%